ΓΡΑΠΤΗ ΕΡΩΤΗΣΗ E-2782/96 υποβολή: Μιχαήλ Παπαγιαννάκης (GUE/NGL) προς την Επιτροπή (21 Οκτωβρίου 1996)

Θέμα: Εφαρμογή της οδηγίας για τη διατήρηση των φυσικών οικοτόπων

Παρά τις σαφείς επιταγές της οδηγίας 92/43/ΕΟΚ ((ΕΕ L 206, 22.07.1992, σελ. 7. )) για τη διατήρηση των φυσικών οικοτόπων και παρά τη λήξη της προθεσμίας που αυτή τάσσει προς τα κράτη μέλη για να εναρμονίσουν την εσωτερική τους νομοθεσία, πολλά κράτη μέλη δεν έχουν καν κοινοποιήσει τα εθνικά μέτρα εκτέλεσης. Δεν έχουν εκπληρώσει επίσης την υποχρέωσή τους που απορρέει από το άρθρο 4 της οδηγίας περί κοινοποιήσεως στην Επιτροπή μέχρι τον Ιούνιο του 1995 ενός καταλόγου με τις περιοχές που θα αποτελούσαν μέρος του ευρωπαϊκού οικολογικού δικτύου «NATURA 2000». Λαμβάνοντας υπόψιν ότι η πλημμελής εκπλήρωση των υποχρεώσεων των κρατών μελών που απορρέουν από την οδηγία 92/43/ΕΟΚ θέτουν σε κίνδυνο τη δημιουργία του «NATURA 2000»,

1. πως θα αναγκάσει η Επιτροπή τα κράτη μέλη να δώσουν μια γενική λύση στα θέματα της κακής εφαρμογής της οδηγίας και να εξασφαλίσουν τη διαρκή προστασία του περιβάλλοντος;

2. ποιοι είναι οι έλεγχοι που ασκεί για τη συμμόρφωση των εθνικών μέτρων προς τις κοινοτικές οδηγίες περιβάλλοντος;

3. τί «ειδικά μέτρα» έχει λάβει μέχρι στιγμής η Ελλάδα για την οριοθέτηση των υγροβιοτόπων και την αποτελεσματική προστασία τους, και ποιές περιοχές έχει κοινοποιήσει που θα αποτελέσουν μέρος του δικτύου «NATURA 2000»;

4. σε τί στάδιο βρίσκεται η διαδικασία παράβασης που ξεκίνησε η Επιτροπή ανά κράτος μέλος που δεν έχει συμμορφωθεί προς την οδηγία 92/43/ΕΟΚ; και

5. εάν προτίθεται να ενεργοποιήσει το άρθρο 171 της Συνθήκης για την Ευρωπαϊκή Ένωση;

Απάντηση της Κας Bjerregaard εξ ονόματος της Επιτροπής (12 Δεκεμβρίου 1996)

1. Η Επιτροπή έχει χρησιμοποιήσει τις εξουσίες που τις παρέχονται δυνάμει του άρθρου 169 της Συνθήκης ΕΚ προσφεύγοντας στη δικαιοσύνη κατά των κρατών μελών τα οποία θεωρεί ότι δεν έχουν δεόντως εφαρμόσει την οδηγία 92/43/ΕΟΚ για τη διατήρηση των φυσικών οικοτόπων της άγριας πανίδας και χλωρίδας. Προτίθεται να εξακολουθήσει να ασκεί τις εξουσίες αυτές στις περιπτώσεις που θεωρεί ότι κάτι τέτοιο είναι απαραίτητο.

2. Η Επιτροπή επιδιώκει να εξασφαλίσει ότι οι κοινοποιηθείσες εθνικές νομοθεσίες για την εφαρμογή της οδηγίας 92/43/ΕΟΚ μεταφέρουν τις διατάξεις της ως άνω οδηγίας πλήρως και ορθά.

3. Στις 12 Αυγούστου 1996, η Ελλάδα ανακοίνωσε στην Επιτροπή εθνικό κατάλογο 164 τοποθεσιών που προτείνει να περιληφθούν στο Natura 2000 σύμφωνα με την οδηγία 92/43/ΕΟΚ. Ο κατάλογος αυτός περιλαμβάνει και υδροβιοτόπους. Η κοινοτική σημασία του θα αποτιμηθεί με βάση τα κριτήρια του παραρτήματος III, στάδιο 2, και ιδίως την οικολογική τους αξία για τις βιοκοινωνίες της περιοχής της Μεσογείου.

4. Όσον αφορά τις περιπτώσεις μη διαβίβασης της ενδεδειγμένης εθνικής νομοθεσίας δυνάμει της οδηγίας 92/43/ΕΟΚ, η Επιτροπή αποφάσισε να προσφύγει στο Δικαστήριο των Ευρωπαϊκών Κοινοτήτων για την περίπτωση της Γερμανίας, της Ελλάδας, της Γαλλίας, της Ιταλίας και της Πορτογαλίας. Παράλληλα κοινοποίησε επιστολή επίσημης προειδοποίησης στην Φινλανδία. Όσον αφορά τη μη διαβίβαση πλήρους εθνικού καταλόγου τοποθεσιών που επιλέγονται δυνάμει της ως άνω οδηγίας, η Επιτροπή έχει αποστείλει επιστολές επίσημης προειδοποίησης σε επτά κράτη μέλη που ακόμη δεν έχουν διαβιβάσει κατάλογο για το σύνολο της επικράτειάς τους (Γερμανία, Ισπανία, Γαλλια, Ιρλανδία, Λουξεμβούργο, Ολλανδία και Πορτογαλία).

5. Εφόσον κριθεί απαραίτητο, η Επιτροπή προτίθεται να κάνει χρήση των διατάξεων του άρθρου 171 της Συνθήκης ΕΚ. Το άρθρο αυτό απαιτεί από τα κράτη μέλη να λαμβάνουν τα απαραίτητα μέτρα προκειμένου να συμμορφωθούν με τις αποφάσεις του Δικαστηρίου των Ευρωπαϊκών Κοινοτήτων. Εάν ένα κράτος μέλος δεν λαμβάνει ανάλογα μέτρα, η Επιτροπή μπορεί, μετά από την έκδοση αιτιολογημένης γνώμης, να παραπέμψει την υπόθεση εκ νέου στο Δικαστήριο των Ευρωπαϊκών Κοινοτήτων καθορίζοντας την κύρωση που θα πρέπει να καταβληθεί εκ μέρους του κράτους μέλους.